కొత్త యాండ్రాయిడ్‌ వచ్చేసింది
- అధునాతన సౌకర్యాలతో విడుదల
శాన్‌ఫ్రాన్సిస్కో: అధునాతన స్మార్ట్‌ఫోన్‌ ఆపరేటింగ్‌ సిస్టమ్‌ 'యాండ్రాయిడ్‌-ఎం'ను గూగుల్‌ సంస్థ ఇక్కడ విడుదల చేసింది. స్మార్ట్‌ఫోన్‌ వినియోగదారుల అవసరాలకు మరింత దగ్గరగా ఈ ఆపరేటింగ్‌ సిస్టమ్‌ను (ఓఎస్‌) గూగుల్‌ సంస్థ రూపొందించింది. ఇప్పటికే మార్కెట్లో హల్‌చల్‌ చేస్తున్న యాండ్రాయిడ్‌ లాలీపాప్‌ వర్షన్‌కు ఇది అధునికీకరించిన ఓఎస్‌ అని కంపెనీ తెలిపింది. ఈ ఏడాదిలోనే యాండ్రాయిడ్‌-ఎం ఆపరేటింగ్‌ సిస్టమ్‌ స్థానంలో యాండ్రాయిడ్‌ లాలీపాప్‌ అందుబాటులోకి రానున్నట్లు కంపెనీ ప్రకటించింది. ఇక్కడ ఏర్పాటు చేసిన సమావేశంలో కొత్త ఓఎస్‌ను నెక్సస్‌ ఫోన్‌లో ప్రదర్శించి చూపింది. ఎప్పటిలోగా దీనిని అందుబాటులో తేనున్నది కంపెనీ వెల్లడించనప్పటికీ గూగుల్‌ తీసుకురానున్న అధునాత మోటో-ఎక్స్‌, శాంసంగ్‌లోని ఉన్నత శ్రేణి ఫోన్లలో దీనిని అందుబాటులోకి తేనున్నట్లు తెలుస్తోంది. కొత్త ఓఎస్‌లో గూగుల్‌ సంస్థ వందల కొది మార్పులను చేసింది. వినియోగదారు వాడకం, మన్నికలకు పెద్దపీట వేస్తూ కొత్త రూపంలో దీనిని సంస్థ తయారు చేసింది. ఫింగర్‌ ప్రింట్‌ రక్షణ, మొబైల్‌ ద్వారా ఆన్‌లైన్‌ చెల్లింపులు, బ్యాటరీ సామర్థ్యం పెంచేలా పలు అమరికలతో పాటు చూడటానికి అందంగా ఉండేలా సంస్థ ఈ కొత్త ఓఎస్‌ను రూపొందించింది. కంపెనీ డెమోను ఆన్‌లైన్‌ ద్వారా వీక్షించిన యాండ్రాయిడ్‌ ప్రేమికులు కొత్త ఓఎస్‌ కోసం ఎదురుచూపులు మొదలు పెట్టారు.
మీ స్నేహితులకు రికమెండ్ చెయ్యండి